Թրամփի քաղաքական ապագան կախված է Կոնգրեսի առաջիկա ընտրություններից
Ընդամենը երկու ամսից ամերիկացիներն նոր Կոնգրես կընտրեն: Ընտրություն, որը կկանխորոշի Դոնալդ Թրամփի նախագահության հաջորդ երկու տարիները:
Նոյեմբերին սպասվող Կոնգրեսի ընտրություններից կախված է Դոնալդ Թրամփի նախագահության ապագան: Ուստի՝ նա ակտիվ քարոզարշավի մեջ է: «Մեզ պետք են հանրապետականներ Կոնգրեսում: Այսօր Դեմոկրատական կուսակցությունը ատելությամբ լցված ձախակողմյան ավազակների ձեռքում պատանդ է», - հայտարարում է հանրահավաքներին Թրամփը: Թրամփի խոսքերն իր կողմնակիցների սրտերում արձագանք են գտնում. «Ես հավատում են նրան, ինչին հավատում է Թրամփը», - ասում է ածխահատ, Դոնալդ Թրամփի կողմնակից Քեվին Աբբոթը: Սակայն, Թրամփի նախագահությունը լրջորեն զայրացրել է դեմոկրատներին, ովքեր վճռական են նոյեմբերի ընտրություններում ուժերի հարաբերակցությունը փոխելու հարցում։ Վերլուծաբան Լարա Բրաունի խոսքով, պատմության դասերը դեմոկրատների օգտին են վկայում. «Ընթացող սցենարը բնորոշ է այն դեպքերին, երբ նախագահի կուսակցությունը կորցնում է ձայներ»։ Կոնգրեսի որեւէ պալատում դեմոկրատների մեծամասնությունը լուրջ խնդիրներ կառաջացնի Թրամփի համար, համոզված է մեկ այլ վերլուծաբան, Բիլ Գալսթոնը. «Առաջինը՝ հանրապետականների ձայներով միայն այլեւս օրենքներ չեն անցնելու: Եվ երկրորդը՝ Կոնգրեսը կրկին կդառնա վերահսկողության մարմին»: Թե՛ Թրամփի կողմնակիցները, թե՛ հակառակորդները փորձելու են ներկայացնել Կոնգրեսի առաջիկա ընտրությունները որպես նախագահի հանրաքվե, ընդգծում է Գելափի ներկայացուցիչ Ֆրանք Նյուփորթը. «Հանրապետականներն ասելու են՝ ընտրեք ինձ, հակառակ դեպքում Կոնգրեսում դեմոկրատները մեծամասնություն կունենան եւ Թրամփին կպաշտոնազրկեն: Իսկ դեմոկրատ թեկնածուներն իրենց կողմնակիցներին խոստանալու են ընդդիմանալ Թրամփի քաղաքականությանը: Կարծում եմ, նա լինելու է այս ընտրությունների կենտրոնական դեմքը»: Հարցումների համաձայն, առաջիկա ընտրություններում դեմոկրատները կարող են մեծամասնություն ձեռք բերել Կոնգրեսի ստորին՝ Ներկայացուցիչների պալատում, մինչդեռ հանրապետականները կպահպանեն մեծամասնությունը Սենատում: